1 Johane 5 | Beibele Inthaneteng | Phetolelo ya Lefase le Lefsa
5 Yo mongwe le yo mongwe yo a dumelago gore Jesu ke Kriste, o tswetšwe ke Modimo,+ le yo mongwe le yo mongwe yo a ratago yo a tswetšego yoo, o rata le yo a tswetšwego ke yena yoo.+ 2 Ka se re tseba gore re rata+ bana ba Modimo,+ ge re rata Modimo gomme re phetha ditaelo tša gagwe.+ 3 Gobane se ke seo lerato+ la Modimo le se bolelago, gore re boloke ditaelo tša gagwe+ gomme ditaelo tša gagwe ga di boima,+ 4 gobane yo mongwe le yo mongwe yo a tswetšwego+ ke Modimo o fenya lefase.+ Ye ke phenyo+ ye e fentšego+ lefase, tumelo ya rena.+ 5 Ke mang yo a ka fenyago+ lefase?+ Na ga se yo a dumelago+ gore Jesu ke Morwa wa Modimo?+ 6 Yo ke yena yo a tlilego ka meetse le ka madi, Jesu Kriste; e sego ka meetse+ feela, eupša ka meetse le ka madi.+ Moya+ ke wona o neago bohlatse gobane moya ke therešo. 7 Gobane go na le dilo tše tharo tšeo di neago bohlatse, 8 ke moya,+ meetse+ le madi,+ gomme bohlatse bja dilo tše tše tharo bo a dumelelana.+ 9 Ge e ba re amogela bohlatse bjo batho ba bo neago,+ gona bohlatse bjo Modimo a bo neago ke bjo bogolo. Gobane bjo ke bohlatse bjo Modimo a bo neago, gore o neile bohlatse+ mabapi le Morwa wa gagwe. 10 Motho yo a dumelago Morwa wa Modimo o na le bohlatse+ ka go yena. Motho yo a se nago tumelo go Modimo o mo dirile moaketši,+ gobane ga se a dumela bohlatse bjo bo neilwego+ ke Modimo mabapi le Morwa wa gagwe.+ 11 Bjoo ke bjona bohlatse bja gore Modimo o re neile bophelo bjo bo sa felego,+ gomme bophelo bjo bo go Morwa wa gagwe.+ 12 Yo a nago le Morwa o na le bophelo bjo; yo a se nago Morwa wa Modimo ga a na bophelo bjo.+ 13 Ke le ngwalela dilo tše gore le tsebe gore le na le bophelo bjo bo sa felego,+ lena bao le dumelago leineng la Morwa wa Modimo.+ 14 Ye ke kgodišego ye re nago le yona ya gore go sa šetšwe seo re se kgopelago go ya ka thato ya Modimo,+ Modimo o a re kwa.+ 15 Go feta moo, ge e ba re tseba gore o a re kwa mabapi le se sengwe le se sengwe seo re se kgopelago,+ gona re tseba gore re tla ba le dilo tše re di kgopelago ka ge re di kgopetše go yena.+ 16 Ge e ba motho a bona ngwanabo a dira sebe se se sa bakego lehu,+ gona a mo rapelele gomme Modimo o tla mo nea bophelo.+ Se se šoma go bao ba sa dirego sebe e le gore ba bake lehu.+ Eupša go na le sebe se se bakago lehu. Ke mabapi le sebe seo mo ke sa mmotšego gore a kgopele.+ 17 Go se loke ka moka ke sebe;+ lega go le bjalo, go na le sebe se se sa bakego lehu. 18 Re tseba gore motho yo mongwe le yo mongwe yo a tswetšwego ke Modimo+ ga a tlwaele go dira sebe, eupša Yo*+ a tswetšwego ke Modimo o a mo hlokomela gomme yo kgopo a ka se mo dire selo.+ 19 Re tseba gore re tšwa go Modimo,+ eupša lefase ka moka le rapaletše matleng a yo kgopo.+ 20 Eupša re tseba gore Morwa wa Modimo o tlile+ gomme o re neile temogo + gore re hwetše tsebo ya yo e lego wa therešo.+ Re boteeng+ le yo e lego wa therešo ka Morwa wa gagwe Jesu Kriste. Yo ke Modimo wa therešo+ le bophelo bjo bo sa felego.+ 21 Bana ba ba rategago, itišeng go medingwana.+
^ Mo go bolelwa ka Jesu Kriste.